SGP ขายหุ้นกู้ 3 พันลบ.อายุ 3 ปี ดอกเบี้ยคงที่ 4.30%
SGP ขายหุ้นกู้ 3 พันลบ.อายุ 3 ปี ดอกเบี้ยคงที่ 4.30%
25 ม.ค. 2559

บริษัท สยามแก๊ส แอนด์ ปิโตรเคมีคัลส์ จำกัด (มหาชน) หรือ SGP เปิดเผยว่า บริษัทเสนอขายหุ้นกู้ของบริษัท มูลค่าไม่เกิน 3,000 ล้านบาท อายุ 3 ปี ครบกำหนดไถ่ถอนปีพ.ศ. 2562 อัตราดอกเบี้ยคงที่ร้อยละ 4.30 ต่อปี จ่ายดอกเบี้ยทุกๆ 3 เดือนตลอดอายุหุ้นกู้
ทั้งนี้ บริษัทเสนอขายหุ้นกู้ให้แก่ผู้ลงทุนสถาบัน และ/หรือ ผู้ลงทุนทั่วไปซึ่งรวมถึงผู้ถือหุ้นกู้ชุด SGP162A โดยระยะเวลาจองซื้อระหว่างวันที่ 28-29 มกราคม 2559
สำหรับผู้จองซื้อซึ่งเป็นผู้ลงทุนสถาบันและ/หรือผู้ลงทุนทั่วไป ซึ่งเป็นผู้ถือหุ้นกู้ของบริษัท สยามแก๊ส แอนด์ ปิโตรเคมีคัลส์ จำกัด(มหาชน) ครั้งที่ 1/2555 ชุดที่ 3 ครบกำหนดไถ่ถอนปีพ.ศ. 2559 (หุ้นกู้ชุด SGP162A) และในวันที่ 1-2 กุมภาพันธ์ 2559 สำหรับผู้จองซื้อซึ่งเป็นผู้ลงทุนสถาบันและ/หรือ ผู้ลงทุนทั่วไปไม่ว่าจะเป็นหรือไม่เป็นผู้ถือหุ้นกู้ชุด SGP162A ในเวลาทำการของผู้จัดการการจัดจำหน่ายหุ้นกู้
สำหรับผู้จัดการการจัดจำหน่ายหุ้นกู้ ได้แก่ ธนาคารกรุงไทย ธนาคาร ยูโอบี บริษัทหลักทรัพย์ เอเชียพลัส และ ธนาคารซีไอเอ็มบี ไทย โดยอันดับความน่าเชื่อถือของหุ้นกู้อยู่ที่ “BBB” แนวโน้มอันดับเครดิต “Stable” โดยบริษัท ทริสเรทติ้ง จำกัด เมื่อวันที่ 24 ธันวาคม พ.ศ. 2558
ทั้งนี้บริษัทมีความประสงค์ที่จะนำเงินที่ใช้จากการเสนอขายหุ้นกู้ในครั้งนี้ เพื่อใช้ชำระคืนหนี้หุ้นกู้ และ/หรือ เพื่อใช้เป็นเงินทุนหมุนเวียนเพื่อการดำเนินงานของบริษัท